Olmo: Dinamo traži 40 milijuna eura za mene? Ma to je previše

Nemam što skrivati, želio sam otići. Možda smo i mi tražili preveliku plaću u klubu koji je bio zainteresiran... Novi ugovor? U Dinamu sve znaju i moraju odlučiti kako dalje, kaže Dani

<p>Možda nisam napravio dovoljno da bih realizirao transfer. Ali htio sam igrati Ligu prvaka, a Dinamo igra u tom natjecanju. Apsolutno ću dati sve od sebe na svakoj utakmici da bih pomogao Dinamu ostvariti što bolji rezultat u Ligi prvaka te, naravno, u HNL-u. Fokusiran sam samo na Dinamo, glava mi je skroz čista, ne više uopće ne razmišljam o transferu, rekao je <strong>Dani Olmo</strong> (21).</p><p>Mladi španjolski nogometni reprezentativac ostao je u Dinamu i po završetku prijelaznog roka iako je želio otići. I nije to skrivao ni on ni njegov otac <strong>Miguel</strong>.</p><p>- Nema se tu što skrivati. Htio sam otići iz Dinama jer sam htio stepenicu više, otići u neki jači klub iz liga "petice". Smatrao sam da je ovo ljeto bio najbolji trenutak za odlazak. Nisam mislio samo na sebe, već i na Dinamo. Bio sam prvak Europe s mladom reprezentacijom Španjolske, najbolji igrač finala, iza sebe sam ostavio odličnu sezonu koja je kulminirala ulaskom u Ligu prvaka, a prošle sezone igrali smo osminu finala Europske lige. Dakle, kad se sve to sagleda, onda je takav rasplet najbolji za igrača i klub, tad se može napraviti najbojli transfer. Međutim nije se dogodio, tako da sam ostao - rekao je Dani za <a href="https://sportske.jutarnji.hr/nogomet/transferi/dani-olmo-nakon-ludog-prijelaznog-roka-iskreno-sve-otkrio-za-sn-zelio-sam-otici-iz-dinama-i-da-smatram-da-je-tolika-odsteta-za-mene-previsoka/9314279/" target="_blank">Sportske novosti</a>.</p><p>Ipak, jedina službena ponuda za njega bila je ona <strong>Borussije Mönchengladbach</strong> od 16 milijuna eura uz bonuse. "Modri" su je odbili. Kako to da nije bilo više ponuda?</p><p>- Ne znam kako se sve odigralo. Možda je Dinamo tražio preveliku odštetu, možda smo mi tražili preveliku plaću u nekom klubu koji je bio zainteresiran. Najbolje bi bilo pitati mog menadžera i tatu koji su se bavili time. Nisam se fokusirao na tu priču, samo sam igrao nogomet - govori Olmo.</p><p>U medijima se spekuliralo da su "modri" izvjesili cijenu od 40 milijuna eura pa su tako unaprijed odbili neke klubove. A tu je teoriju sam podgrijao i njegov menadžer <strong>Andy Bara</strong>, koji je prije nekoliko mjeseci, na vrhuncu Eura do 21 godine, rekao kako ne treba podcjenjivati igrače iz HNL-a ako su takva klasa, da mogu vrijediti i 50 milijuna eura, ali i da puno ovisi o iznosu koju bi u ovom slučaju Dinamo postavio.</p><p>- Smatram da je ta cifra previsoka. Ne zbog toga što mislim da vrijedim manje, nego zbog činjenice da ipak igram u hrvatskoj ligi, a strani klubovi na to obraćaju pozornost. Realno, teško je da neki igrač u HNL-u dostigne takvu cijenu. Ne mogu tvrditi što će biti u budućnosti, ali mislim da je to malo previše.</p><p>Dinamo mu sad nudi novi ugovor koji je više nego dvostruko unosniji od postojećega, po kojemu zarađuje 400.000 eura po sezoni. No Olmo ne želi juriti s odlukom.</p><p>- Vidjet ću što će biti kad se vratim s okupljanja reprezentacije. Čekali smo da završi prijelazni rok, razgovarali s klubom i kazali što mislimo. U Dinamu znaju što mislimo i što hoćemo. Dakle, Dinamo je u posjedu lopte. Ljudi iz kluba moraju odlučiti što će biti dalje. Koji su moji zahtjevi? U klubu sve znaju, ne bih pričao o tome.</p><p>Uvjerava kako ga zavrzlama oko propalog transfera pa i oklijevanja s potpisom novog ugovora neće remetiti u jesenskim igrama u Ligi prvaka.</p><p>- Pitanje ugovora ili činjenica što sam ostao, a želio otići neće mi uopće smetati u igrama. Potpuno sam čiste glave, koncentriran samo na nogomet. Što god da se dogodi, ni najmanje neće utjecati na ono što ću pokazivati na terenu. Dobro je objasniti situaciju, u javnosti se svašta spekuliralo. Kod mene je sve normalno, a u Dinamu su sretni što ostajem. Dakle, sve je dobro, a ja ću dati sve od sebe da budem još bolji nego prošle sezone. Bio sam ponosan što nosim plavi dres i tako je i sada - zaključio je Olmo.</p>